(1898) Dair liepet doe alle dat int heer was , ende sonderlinge dat clene volk , om hout ende rijsen alle die dach doir , ende brachten dair voir des coninx tente een groot deel houts , mer die stede en wert binnen desen sonnendach niet angestormt .Wair was dat enyge doe zeechde dat die hertoge van Bertangen , die an die andere zijde lach , binnen desen sonnendach heymelijken dede tractieren metten Engelsen , want hij voelde wael in wat groter laste sij waren dairbinnen ; uuten welken hij hemluden voir tbeste riedt dat sij den coninc van Franckrijke die stede upgeven souden , behouden hoirs lijfs ende goets , of anders sij waren dair alle lyveloos omme , deden sijs niet .Die Engelse , oic merkende over horen laste , waren van dat also te doen zeer willich , ende baden den hertoge van Bertangen dat hij , om God te voirsten ende alle ridderscappen eere wille , hem hieromme onledich maken wilde om dat aldus te bedadingen ; des doe die hertoge van Bertangen desselven sonnendages zandt den cognestabel ende den grave van Saintpol over an die andere zijde bij den coninc , syne omen ende syne raden , ende deden hem up dat beghinsel ende intreden van dadinge die die hertoge van Bertangen metten Engelsen versproken hadde , altijt uptes coninx , sijnre omen ende sijns raedts correctie , ende dat hij oic den coninc dat wael raden dorfte , dese starcke plaetse aldus over te nemen in der maten als sij se boden over te geven , om te verhoeden die schade die men dair noch af crijgen mochte ; want , soudmen se met stormen crijgen , twair gescepen noch menygen edelen man te costen , ende die coninck en mochte niet meer winnen dan dat stedekijn Bourburch ende een deel herder onversaechder gesellen dairinne , die hemselven , indien men se met stormen wonne , ende diersten vercopen ende totter doot toe weren souden ; dair mocht men vry toe tijden , ende die coninc mochte dair sulk man omme verliesen , hij soude willen , om IIII Bourburch ende IIII werven soveel als dairinne te winne waere , dat hij sinen verloren man weder levende hadde .